Tundmatu sõdur (film 1985)

"Tundmatu sõdur" on 1985. aastal valminud soome sõjafilm. Väinö Linna romaani "Tundmatu sõdur" põhjal lavastas selle romaani teise ekraniseeringuna režissöör Rauni Mollberg. 
Esimene ekraniseering on kolmkümmend aastat varem (1985. aastal) režissöör Edvin Laine loodud mängufilm "Tundmatu sõdur". 
Mollberg kasutas nooremaid ja vähem kogenud näitlejaid kui Laine omal ajal. Osatäitjate vanust arvestades on Mollbergi versioon veidi tõetruum kui Laine oma.
Mollbergi "Tundmatut sõdurit" vaatas 590 271 kinokülastajat, mis on Soomes vaatajate arvult 17. kohal. Film võitis kolm Jussi auhinda: Rauni Mollberg režissööritöö eest ning Risto Tuorila "Koskela" ja Paavo Liski "Rokka" rolli eest. 
Filmivõtted.
Filmis osalenud näitlejad mäletavad Rauni Mollbergi kui väga nõudlikku režissööri, kes ei andnud armu ka harrastusnäitlejatele. Võiduajamistehuviline Mollberg leidis Mika Mäkelä ("Rahikainen"), kes polnud kunagi näidelnud, hipodroomilt publiku hulgast, algaja kooliõpetaja Pertti Koivula ("Lahtinen") harrastusteatrist ja Hannu Kivioja ("Riitaoja") teatrikõrgkooli lavastajate sisseastumiskatsetelt. Samas olid nii Paavo Liski ("Rokka") kui ka Risto Tuorila ("Koskela") juba hinnatud teatrinäitlejad, Pirkka-Pekka Petelius ("Hietanen") oli tänu sellistele telesaadetele nagu "Velipuolikuu" ja "Mutapainin ystävät" laiale publikule tuntud ja Kari Väänänen ("Lammio") oli juba Aki ja Mika Kaurismäki poolt usaldatud näitleja. Filmivõtted algasid märtsis 1984 Lammi vallas Evo küla lähedal. 
1985. aastal valminud film oli 1955. aasta "Tundmatust sõdurist" üle 20 korra kallim – Laine filmi kulud olid 1985. aasta vääringusse ümber arvestatuna 650 000 marka ja Mollbergi filmile kulus üle 14 miljoni marga. Laine tegi filmi ilma kaitseväe abita, kuid kasutas sõjaaegset filmimaterjali. Mollberg aga kasutas paljudes stseenides kaitseväe mehi ja tehnikat, sest värvifilmiga polnud sobiv vana mustvalget sõjadokumentaalfilmi kombineerida. Lisaks näitlejatele osales filmi tegemisel üle 5000 abilise. Mollbergi filmivõtteid jälgis ka Väinö Linna ise, kuigi sel ajal ta tervis halvenes ja infarkti tõttu kaotas ta kõnevõime. Kirjanik viibis ka filmi esilinastusel Tamperes, mis oli üks tema viimaseid etteasteid avalikkuse ees.
Filmis ei ole kasutatud kuigi palju taustamuusikat, seda esineb ainult näiteks Äänislinna hõivamist tähistaval paraadil ja seal, kus "Vanhala" mängitab grammofonil plaate. Filmitud on käeshoitava kaameraga. Äänislinna vallutamist peetakse filmi üheks olulisemaks stseeniks.
Kommentaare.
Ajaleht Hyvinkään Sanomat uuris 1986. aasta jaanuari küsitlusel nii Laine kui Mollbergi filmi vaadanud inimeste arvamust. Küsitleti 693 inimest 75 omavalitsusest. Neist 64% pidas Mollbergi ja 21% Laine filmi sõjavastaseks. Isamaaliseks pidas Laine filmi 77%, aga ainult 12% Mollbergi filmi. Vastanutest 12% arvas, et Laine filmist oli jäetud välja romaani olulisi sündmusi ja koguni 47% arvas sama Mollbergi filmikäsitluse kohta.  Inetrvjuus ajalelehele Helsingin Sanomat rõhutas Mollberg, et tema filmi tegelased "... on inimesed ja indiviidid, kes peavad näitama sõja mõttetust kaasaja noorsoole". Mollberg mainis, et talle oli kõige südamelähedasem "Tundmatu sõduri" tegelaskuju Riitaoja.
Mollbergi töö oluline nüanss on tema püüe teha teadlikult Laine versioonist erinev film, mis samas üldjoontes järgiks Väinö Linna romaani kui stsenaariumi algmaterjali. Mollbergi eesmärk oli puudutada eeskätt 1980. aastate noori, kuid see eesmärk ei täitunud, sest noorte kinokülastajate osalus jäi alla oodatud taseme. Matti Ranin, kes mängis 1955. aasta filmis kapten "Jorma Kariluoto" osa, pidas noorte näitlejate kaasamist õigeks otsuseks, sest Jätkusõtta võetud mehed olid valdavas osas väga noored. Kuid tema arvates polnud 1980. aastate noortel näitlejatel filmis näidatud ajastuga sarnast sidet nagu oli 1950. aastate näitlejatel.
Rauni Mollbergi "Tundmatu sõduri" filmikriitika oli enamasti positiivne ja see oli 1980. aastatel üks vaadatumaid filme, kuigi jäi vaatajate arvult alla 1989. aasta Pekka Parikka sõjafilmile "Talvesõda". Mollbergi film pole siiski nii populaarseks saanud kui Iseseisvuspäeval aastate jooksul televisioonis kordusena näidatud Laine film. Ka Mollbergi enda varasem film "Maa on syntinen laulu" ("Maa on patune laul") (1973) edastab soome kodumaiste filmide vaatajate arvult "Tundmatut sõdurit", olles 11. kohal.
Mollbergi filmis osalenud näitlejad kogusid tuntust ja mõnest sai lausa publiku lemmik. Pertti Koivula loobus õpetajaametist, Hannu Kivioja vahetas teatrikõrgkoolis eriala lavastajast näitlejaks, äsja näitleja eriala lõpetanud Pauli Poranen (Lehto) alustas suurepäraselt oma karjääri ning rohkem koomikuna tuntud Pirkka-Pekka Petelius näitas end Hietaneni rollis hoopis teistsugusest küljest. Kõik "Tundmatus sõduris" osalenud näitlejad hindasid kõrgelt Mollbergi oskust juhendada amatööridest näitlejaid. Aga samas filmi peaosades olnud Mika Mäkelä, Pekka Ketonen (Kariluoto), Tero Niva ("Vanhala") ja Ossi-Ensio Korvuo (Määttä) ei jätkanud hiljem näitlejana.